Diari Oficial de la Generalitat Valenciana


Sumari del DOGV 8937, del 27-10-2020 (2020/8859)

Extracte de la Resolució de 22 d'octubre de 2020, de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoquen sobre la base del Reial decret 883/2020 les subvencions contemplades per la crisi sanitària de la Covid-19 en el sector de la flor tallada i la planta ornamental, en l'àmbit de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8937

Data del DOGV
:   27-10-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/8859


Data del document
:   22-10-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Extracte

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

Extracte de la Resolució de 22 d'octubre de 2020, de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoquen sobre la base del Reial decret 883/2020 les subvencions contemplades per la crisi sanitària de la Covid-19 en el sector de la flor tallada i la planta ornamental, en l'àmbit de la Comunitat Valenciana. [2020/8859]  
BDNS (identif.): 529804.  
De conformitat amb el que es preveu en els articles 17.3.b i 20.8.a de la Llei 38/2003, de 17 de novembre, general de subvencions, es publica l'extracte de la convocatòria el text complet de la qual pot consultar-se en la Base de dades Nacional de Subvencions:  
http://www.pap.minhap.gob.es/bdnstrans/index  
  
Primer. Persones beneficiàries i requisits  
1. Podran ser persones beneficiàries d'aquesta subvenció les persones físiques i entitats que reunisquen els següents requisits:  
Requisits  
a) Que es tracte de titulars d'explotacions de flor tallada que tinguen declarada la seua activitat en el REGEPACV 2019 o de planta ornamental registrades en el Registre de proveïdors de llavors i plantes de viver com a productor de planta ornamental i  
b) que acrediten la destrucció de producció entre el 14 de març i el 20 de juny de 2020, tots dos inclusivament.  
2. Així mateix, els beneficiaris hauran de complir els requisits establits en l'article 13 de la Llei 38/2003, de 17 de novembre, i no trobar-se subjectes a una ordre de recuperació pendent després d'una decisió prèvia de la Comissió Europea que haja declarat una ajuda il·legal i incompatible amb el mercat interior, conforme el Marc Nacional Temporal.  
  
3. Les persones beneficiàries no hauran d'estar incursos en cap de les prohibicions per a obtindre subvencions previstes en la normativa reguladora.  
  
4. Les persones beneficiàries hauran de complir amb la normativa d'integració laboral de persones amb discapacitat o, en el seu cas, l'exempció d'aquesta obligació, d'acord amb el Decret 279/2004, de 17 de desembre, del Consell de la Generalitat.  
5. Haurà d'existir un compromís dels integrants de les agrupacions sense personalitat jurídica de no dissoldre's fins que no haja transcorregut el termini de prescripció previst en els articles 65 de la Llei 38/2003 i l'article 172.3 de la Llei 1/2015.  
6. Els beneficiaris hauran de complir amb l'obligació d'informar els tercers les dades de caràcter dels quals personal s'aporten en el procediment administratiu derivat del present escrit, de la comunicació d'aquestes dades a la Conselleria, així com del tractament d'aquests per part d'aquesta.  
7. Les persones beneficiàries no hauran d'estar en dificultats econòmiques o en crisis en el moment del pagament ni a 31 de desembre de 2019.  
8. A més, hauran de tindre la consideració de PIMES agràries dedicades a la producció primària, tal com es defineixen en l'annex 1 del Reglament (UE) 702/2014 de la Comissió de 25 de juny de 2014.  
9. En el cas que hagen rebut ajudes a les mateixes despeses subvencionables que els previstos en aquesta convocatòria; l'import total de les ajudes percebudes pel mateix perceptor conforme al Marc Nacional Temporal per a aquesta o altres finalitats, durant l'exercici fiscal de 2020, haurà de ser inferior a 100.000 euros.  
  
Segon. Objecte  
El sector de la flor tallada i planta ornamental va veure impossibilitada la comercialització de la seua producció en el període comprés entre el 14 de març i el 20 de juny de 2020, com a conseqüència de les limitacions imposades pel Reial decret 463/2020, de 14 de març, pel qual es va declarar l'estat d'alarma per a la gestió de la situació de crisi sanitària ocasionada per la Covid-19, i les seues pròrrogues. Es convoquen les ajudes per a la concessió de subvencions per la crisi sanitària de la Covid-19, en el sector de la flor tallada i la planta ornamental recollides en el Reial decret 883/2020, de 6 d'octubre.  
  
Tercer. Quantia  
La quantia de la subvenció es concedirà amb base en la superfície la producció de la qual haja sigut destruïda, sempre que el productor puga demostrar que ha efectuat aquesta destrucció entre el 14 de març i el 20 de juny de 2020. La quantia de la subvenció per a la superfície variarà en funció de l'espècie segons els imports màxims previstos en cada cas en els annexos I i II de la Resolució de 16 d'octubre de 2020, de la consellera d'Agricultura, Desenvolupament Rural, Emergència Climàtica i Transició Ecològica.  
Tal com estableix el Reial decret 883/2020, en el seu article 12, el finançament de les ajudes de la present convocatòria correspon al Ministeri d'Agricultura, Pesca i Alimentació amb càrrec a l'aplicació pressupostària 44.04.968C.098, en funció de les disponibilitats pressupostàries, amb una quantia màxima de 57.450.631 euros.  
  
Quart. Termini de presentació de sol·licituds  
El termini per a la presentació de sol·licituds serà des de l'endemà de la publicació de l'extracte de la Resolució de 22 d'octubre de 2020, de la consellera d'Agricultura, Desenvolupament Rural, Emergència Climàtica i Transició Ecològica en el Diari Oficial de la Generalitat Valenciana fins al 5 de novembre de 2020, inclòs.  
  
Cinqué. Altres dades  
Els i les sol·licitants hauran de presentar, juntament amb la sol·licitud, la documentació que s'indica en l'article 5 de la Resolució de 22 d'octubre de 2020, de la consellera d'Agricultura, desenvolupament Rural, Emergència Climàtica i Transició Ecològica.  
  
València, 22 d'octubre de 2020.- La consellera d'Agricultura, Desenvolupament Rural, Emergència Climàtica i Transició Ecològica: Mireia Mollà Herrera.